Document ID: 31994R1145

KOMISSION ASETUS (EY) N:o 1145/94,
annettu 19 päivänä toukokuuta 1994,
tiettyjen peltokasvien tuottajien tukijärjestelmän mukaisten korvausten myöntämisen edellytyksistä annetun asetuksen (ETY) N:o 2780/92 muuttamisesta
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon tukijärjestelmästä tiettyjen peltokasvien viljelijöille 30 päivänä kesäkuuta 1992 annetun neuvoston asetuksen (ETY) N:o 1765/92(1), sellaisena kuin se on viimeksi muutettuna asetuksella (EY) N:o 232/94(2), ja erityisesti sen 4 artiklan 3 kohdan ja sen 12 artiklan,
sekä katsoo, että
komission asetuksessa (ETY) N:o 2780/92(3), sellaisena kuin se on muutettuna asetuksella (ETY) N:o 2956/93(4), säädetään rekisterin laatimisesta, jossa yhteenvetona vahvistettaisiin tuottajien oikeudet durumvehnän osalta myönnettävään lisäkorvaukseen; kyseisen rekisterin laatimisen perustaksi olisi otettava viitemarkkinointivuosi, jota koskeva valinta tuottajien olisi tehtävä asetuksen (ETY) N:o 1765/92 4 artiklan 3 kohdan mukaisesti jättäessään korvaushakemuksensa markkinointivuoden 1993/1994 osalta,
Italiassa ei tiettyjen tuottajien oikeuksia ole otettu huomioon niihin hallinnollisiin vaikeuksiin liittyneistä syistä, joita yhteisen maatalouspolitiikan uudistuksen täytäntöönpanossa on peltokasvien alalla ollut markkinointivuonna, jona sitä ensi kertaa sovelletaan; tämä tilanne on mahdollista korjata siirtämällä kyseisten tuottajien mahdollisten oikeuksien vahvistamiselle asetettua määräpäivää kyseisessä jäsenvaltiossa myöhäisemmäksi, enintään 31 päivään toukokuuta 1994, ja
tässä asetuksessa säädetyt toimenpiteet ovat viljan, rasvojen ja kuivarehujen yhteisen hallintokomitean lausunnon mukaiset,
ON ANTANUT TÄMÄN ASETUKSEN:
1 artikla
Lisätään asetuksen (ETY) N:o 2780/92 6 artiklan 1 kohtaan alakohta seuraavasti:
"Italiassa tuottajat, jotka eivät ole edellisessä alakohdassa tarkoitettuun päivään mennessä tehneet valintaansa tullakseen kirjatuiksi 2 kohdassa tarkoitettuun rekisteriin, voivat kuitenkin vielä poikkeuksellisesti tehdä kyseisen valinnan jäsenvaltion vahvistamana päivänä, viimeistään 31 päivänä toukokuuta 1994."
2 artikla
Tämä asetus tulee voimaan kolmantena päivänä sen jälkeen, kun se on julkaistu Euroopan yhteisöjen virallisessa lehdessä.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 19 päivänä toukokuuta 1994.

Labels: 18
19
6